Pet Shop Boys

Pet Shop Boys je anglická synthpopová dvojica, ktorá vznikla v Londýne v roku 1981. Jej členmi sú Neil Tennant (hlavné vokály, klávesy, občasná gitara) a Chris Lowe (klávesy, vokály).

Dvojica po celom svete predala viac ako 50 miliónov nahrávok, pričom je uvádzaná v Guinnessova kniha rekordov, ako najúspešnejšia dvojica v hudobnej histórii Spojeného kráľovstva. Dvojica je tiež držiteľom troch cien Brit Award a šiestich nominácií na cenu Grammy. Medzi ich najväčšie hity patria West End Girls, It’s a Sin, Always on My Mind či Go West.

História
Neil sa venoval predovšetkým textom a spevu, Chris skladaniu hudby. Skupina začala vznikať v roku 1981, keď sa v obchode s elektronikou na ulici King’s Road v Londýne stretli klávesista Chris Lowe so spevákom a príležitostným gitaristom Neilom Tennantom. V spomenutom obchode pri rozhovore zistili, že majú spoločný záujem o popmusic a založili skupinu. Pôvodne sa volali „West End“ podľa jednej londýnskej štvrte, ale na počesť Chrisových kamarátov, ktorí pracovali v obchode so zvieratami, sa premenovali na Pet Shop Boys. V roku 1984 vydávajú svoju prvú pesničku West End Girls. 

Táto surovo melancholická pesnička sa sprvu veľmi neuchytila, ale po vydaní druhej verzie sa stala hitparádovou jednotkou vo svetových rebríčkoch – napr. v Británii, USA, Kanade, Novom Zélande atď. – a ide o jeden z najväčších hitov dvojice vôbec. V roku 1986 vydali PSB prvý album Please, ktorý okrem „West End Girls“ obsahuje singel „Opportunities (Let’s Make a Lots of Money)“, ďalej sa tam nachádza poetická „Suburbia“ a pomalý slaďák „Love Comes Quickly“ a ďalšie pesničky. V tom istom roku vyšiel ich prvý remixový album Disco. 

V roku 1987 dostali za West End Girls ocenenie najlepší singel a najlepší medzinárodný hit a vydali It’s a Sin (ktorý získal ocenenie za medzinárodný hit roku). Táto pieseň patrí medzi najznámejšie pesničky tejto dvojice – katedrálna až hororovo znejúca pieseň s Tennantovým falzetom. Okrem toho vyšiel na singli duet What Have I Done to Deserve This s hviezdou 60. rokov Dusty Springfield a remix Elvisovej skladby Always on My Mind (ktorý bol mimochodom vyhlásený druhým najlepším remixom všetkých dôb). Vydali druhý album Actually, na ktorom sa okrem „It’s a Sin“ a What Have I Done to Deserve This, nachádza ako singel ďalšia hitparádová jednotka „Heart a Rent“, ktorý o mesiac nato vyšiel na singli. 

V roku 1988 natočili film It Couldn’t Happen Here, dostali ocenenie za najlepšiu skupinu roku a vydali poloremixový album Introspective. Na ňom sa nachádzajú zo singlov spomínaný remix Always on My Mind, notoricky známa pesnička Domino Dancing, ironický Left to My Own Devices a ďalší remix It's Alright. Rok 1990 je jedným z najdôležitejších v histórii PSB. Vydali totiž album Behaviour, ktoré, aj keď v hitparádach veľmi nezabodovalo, sa považuje za najlepšie od tohto britského dua vôbec. Melanchólia bola hlavným prvkom tohto CD. Melancholická Being Boring (PSB ju považujú za svoju najlepšiu pesničku) v sebe spája melodickú linku a text, tanečná So Hard je zase neskutočne chytľavá. Za zmienku určite stoja všetky pesničky, ale ešte treba spomenúť úžasnú Jealousy. 

V roku 1991 vydali ďalší remix, tentoraz od skupiny U2 Where the Streets Have No Name, ktorú umelecky spojili s Can't Take My Eyes Off You. K tomu vydali prvý výber hitov Discography, na ktorej sa nachádzajú všetky single skupiny. V roku 1992 sa pripravoval album Very, a PSB 

V roku 1996 vydali tanečný album Billingual, ktorý obsahuje tanečnú pieseň „Se A Vida É“ alebo napr. A Red Letter Day. Potom nastalo, až na remix piesne Somewhere, dlhé obdobie bez vydania. Až v roku 1999 vydali album Nightlife. Aj keď obsahovalo také pesničky ako New York City Boy alebo I Don't Know What You Want But I Can't Give It Any More, v obrovskej konkurencií ostatných albumov PSB sa považuje za najslabšie. V roku 2000 získali PSB cenu za prínos britskej hudbe (dostali ju napríklad Pink Floyd alebo Queen). Cenu im odovzdával Elton John a označil ich za nadčasových a za svoju najobľúbenejšiu skupinu. 

V roku 2002 vydali PSB album Release. Viac než hocikedy sa spoliehali na zvuk gitár a Release je aj ich vplyvom naozaj melancholické až depresívne album. Spolu s Behaviour a Very je považované za ich najlepšie. Obsahuje smutnú, melancholickú Home and Dry, pomalú I Get Along, príbeh dvoch ruských emigrantov v skladbe London, a za zmienku určite stojí sarkatický The Night I Fell in Love, ktorý viac vracia Eminemovi všetky výsmechy kdekomu možnému a rozpráva príbeh študenta, ktorý strávi noc plnú sexu práve s týmto rapperom. V roku 2003 vydali PSB tretí remixový album Disco 3 a výberovku Pop Art. Na dvoch CD zachytili všetky single (až na Was It Worth It) – na prvom Pop sa nachádzajú tie známe skladby (Go West, It's a Sin, Always on My Mind...) a na druhom Art tie umeleckejšie (Can You Forgive Her?, West End Girls, Being Boring). Obsahuje tiež dva nové single – Miracles a intímnejšiu pieseň Flamboyant. 

V limitovanej edícií je ešte tretie CD s remixami a DVD so všetkými klipmi. Momentálne spravili PSB hudbu k remaku legendárneho nemého filmu Krížnik Potemkin a pracujú na novom albume.

Zostava
Neil Tennant - hlavné vokály, gitara, basová gitara, klávesy
Chris Lowe - klávesy, syntetizátor, programovanie, sekvencery, sampling, počítač, klavír, bicie, elektronické bicie, vokály

Diskografia
 Please (1986)
 Actually (1987)
 Introspective (1988)
 Behaviour (1990)
 Very (1993)
 Bilingual (1996)
 Nightlife (1999)
 Release (2002)
 Fundamental (2006)
 Yes (2009)
 Elysium (2012)
 Electric (2013)
 Super (2016)
 Hotspot (2020)
 Nonetheless (2024)

Iné projekty

Referencie

Zdroj


Kategória:Držitelia ceny Brit Award
Kategória:Držitelia ceny NME Award
Kategória:Dvojice v hudbe
Kategória:Elektronické hudobné dvojice
Kategória:Synthpopové hudobné skupiny
Kategória:Britské new wave hudobné skupiny
Kategória:Hudobné skupiny z 1981
Kategória:Remixéri
Kategória:Hudobné skupiny z Londýna
Kategória:Interpreti Parlophone